ธอส.รับปากเร่งแก้หนี้สมาชิกกองทุนฟื้นฟู
ธอส. รับข้อเสนอกลุ่มเกษตรกรสมาชิกกองทุนฟื้นฟูไปพิจารณา ระบุดำเนินคดีกับผู้ผิดนัดและเป็นเอ็นพีแอลไม่ถึงครึ่ง
12 ก.พ. 2556

ธอส. รับข้อเสนอกลุ่มเกษตรกรสมาชิกกองทุนฟื้นฟูไปพิจารณา ระบุดำเนินคดีกับผู้ผิดนัดและเป็นเอ็นพีแอลไม่ถึงครึ่ง
จากกรณีที่มีกลุ่มเกษตรกรสภาเครือข่ายองค์กรเกษตรกรแห่งประเทศไทยชุมนุมที่บริเวณธนาคารอาคารสงเคราะห์(ธอส.) สำนักงานใหญ่ ถนนพระราม 9 เพื่อเรียกร้องให้ ธอส. ตัดลดหนี้เงินต้นและดอกเบี้ยให้กับเกษตรกรที่เป็นสมาชิกของสำนักงานกองทุนฟื้นฟูและพัฒนาเกษตรกร พร้อมอ้างว่ามีเกษตรกรถูก ธอส. ฟ้องร้องดำเนินคดีเป็นจำนวนมากนั้น 
นางไลวรรณ ปองเสงี่ยม รองกรรมการผู้จัดการ รักษาการในตำแหน่งกรรมการผู้จัดการธนาคารอาคารสงเคราะห์ (ธอส.) กล่าวว่า จากการตรวจสอบรายชื่อเกษตรกรตามข้อมูลที่ได้รับจากสำนักงานกองทุนฟื้นฟูและพัฒนาเกษตรกร พบว่ามีจำนวนเกษตรกรสมาชิกสำนักงานกองทุนฟื้นฟูฯ ที่เป็น ลูกหนี้ของ ธอส. จำนวน 1,767 ราย  คิดเป็นมูลหนี้เงินต้นประมาณ 500 ล้านบาท แต่ ธอส. ได้ดำเนินคดีกับลูกหนี้ที่ผิดนัดชำระหนี้และมีสถานะเป็นหนี้ที่ไม่ก่อให้เกิดรายได้ (เอ็นพีอแล) ของธนาคารเพียง 550 รายเท่านั้น
โดยวานนี้ (11 ก.พ.56) ธนาคารได้เจรจากับผู้แทนเกษตรกรที่เป็นสมาชิกของสำนักงานกองทุนฟื้นฟูและพัฒนาเกษตรกร ตั้งแต่เวลา 15.00 น. จนถึงเวลาประมาณ 18.00 น.  การประชุมยุติลง โดยกลุ่มเกษตรกรได้จัดทำข้อเรียกร้อง เพื่อให้ธนาคารเร่งรัดการแก้ไขปัญหาหนี้สินเกษตรกรสมาชิกกองทุนฟื้นฟูฯ ซึ่งธนาคารจะนำข้อเรียกร้องไปพิจารณาตามขั้นตอนต่อไป
ที่ผ่านมา ธอส. ได้ให้ความร่วมมือกับสภาเครือข่ายองค์กรเกษตรกรแห่งประเทศไทย เพื่อหามาตรการช่วยเหลือเกษตรกรลูกหนี้ของ ธอส. มาตลอด อาทิ ชะลอการฟ้องดำเนินคดี ชะลอการยึดทรัพย์ ชะลอการขายทอดตลาด ส่วนกรณีที่เป็นทรัพย์รอการขาย (เอ็นพีเอ) ที่ซื้อมาไม่ถึง 5 ปี ให้ชะลอการขายให้กับบุคคลภายนอกภายใน 5 ปี เป็นต้น
และเมื่อวันที่ 16 ตุลาคม 2555 ธอส. ยังได้ทำบันทึกข้อตกลงร่วมกับสำนักงานกองทุนฟื้นฟูและพัฒนาการเกษตร และกลุ่มเกษตรกรสภาเครือข่ายองค์กรเกษตรกรแห่งประเทศไทย ซึ่งตกลงร่วมกันว่าธนาคารจะชะลอการขายทอดตลาดทรัพย์เอ็นพีเอ เป็นระยะเวลา 6 เดือนนับตั้งแต่สิ้นเดือนธันวาคม 2555  พร้อมให้สำนักงานกองทุนฟื้นฟูและพัฒนาการเกษตรซื้อคืนหนี้เอ็นพีแอล และเอ็นพีเอ ภายในวันที่ 30 มิถุนายน 2556 ซึ่งในขณะนี้อยู่ในช่วงเวลาที่ทั้ง 3 ฝ่ายจะดำเนินการแก้ไขปัญหาให้กับเกษตรกรตามบันทึกข้อตกลงดังกล่าว